SNC ปันผลสูง
แนวโน้มปี 2562 ของ SNC แม้ว่ายอดขายจะกลับมาฟื้นตัวได้อีกครั้งเนื่องจากลูกค้าหลักได้ผ่านมาตรฐานการผลิตจากตะวัน
4 ม.ค. 2562

คุณค่าบริษัท
แนวโน้มปี 2562 ของ บริษัท เอส เอ็น ซี ฟอร์เมอร์ จำกัด (มหาชน) หรือ SNC แม้ว่ายอดขายจะกลับมาฟื้นตัวได้อีกครั้งเนื่องจากลูกค้าหลักได้ผ่านมาตรฐานการผลิตจากตะวันออกกลางแล้ว แต่การดำเนินงานอาจยังไม่ฟื้นตัว
เนื่องจาก 1) กลุ่ม OEM แม้ปริมาณขายคาดเพิ่มขึ้นจากการผ่านมาตรฐานการผลิตในตะวันออกกลาง แต่เนื่องจากสินค้าที่จำหน่ายไม่ใช่สินค้าที่ได้รับความนิยมมากทำให้การขายไม่ได้ดีอย่างที่เคยคาด แต่บริษัทได้คำสั่งซื้อจากลูกค้าใหม่ในเวียดนามมาทดแทน เดิมบริษัทดังกล่าวว่าจ้างบริษัทในไทยผลิตให้ซึ่งในปี 2562 SNC จะเป็น 1 ใน 3 supplier ที่ผลิตให้บริษัทดังกล่าว แต่การผลิตให้บริษัทดังกล่าวยังไม่ได้ผลิตตั้งแต่งานต้นน้ำทำให้ margin ที่ได้จะต่ำกว่าการรับจ้างผลิตที่เคยทำมา
2) กลุ่มรถยนต์คาดยอดขายไม่เติบโตจากงวดเดียวกันของปีก่อน เนื่องจากคำสั่งซื้อจากลูกค้าเดิมไม่เติบโต ขณะที่การได้คำสั่งซื้อใหม่ (ผลิต pipe ให้กับ Nissan Almera เริ่มผลิตต้นปี 2562 คาดยอดขายเพียง 3 ล้านบาทต่อปี และ pipe ให้ Mazda3 เริ่มผลิตปลายปี 2562 คาดยอดขาย 15 ล้านบาทต่อปี) คาดไม่ส่งผลอย่างมีนัยที่จะทำให้ยอดขายเพิ่มขึ้น แต่มีส่วนเพิ่มหากบริษัทได้คำสั่งซื้อชิ้นส่วนแอร์ให้ลูกค้าในสหรัฐฯ ซึ่งอยู่ระหว่างเสนอราคาแต่ปัจจัยดังกล่าวคาดคงไม่ส่งผลในปี 2562 หากได้คำสั่งซื้อเข้ามา
ดังนั้นทางนักวิเคราะห์ปรับประมาณการยอดขายปี 2562 เพิ่มเป็น 7,734 ล้านบาท เพิ่มขึ้น 15% จากงวดเดียวกันของปีก่อน แต่คาดว่าแนวโน้ม margin จะอ่อนลงกว่าที่เคยคาดไว้จากการแข่งขันด้านราคามากขึ้นเพื่อให้ได้งานมา ส่วนการรับรู้ส่วนแบ่งการดำเนินงานจากบริษัทร่วมคาดยังขาดทุนจากการผลิตที่ยังไม่ได้ตามเป้าหมายที่วางไว้ ปรับประมาณการกำไรสุทธิลงเหลือ 441 ล้านบาท เพิ่มขึ้น 1% จากงวดเดียวกันของปีก่อน
อย่างไรก็ดี SNC ยังเป็นบริษัทที่มีการจ่ายเงินปันผลที่ดีและสม่ำเสมอ สำหรับการดำเนินงานปี 2561 คาดหมายเงินปันผล 1 บาทต่อหุ้น โดยมีการจ่ายเงินปันผลระหว่างกาลไปแล้ว 0.50 บาทต่อหุ้น คาดการดำเนินงานครึ่งปีหลังจะจ่ายอีก 0.50 บาทต่อหุ้น คิดเป็นอัตราผลตอบแทนเงินปันผลราว 3.6%
ขณะที่การดำเนินงานปี 2562 คาดหมายเงินปันผลที่ 1 บาทต่อหุ้น ผลตอบแทนเงินปันผล 7.4% ต่อปี ทั้งนี้มองว่าเงินปันผลที่สูงยังเป็นปัจจัยที่ประคองราคาหุ้นไว้ในระดับหนึ่ง
ในขณะที่นักวิเคราะห์บล.ฟิลลิป  ยังกังวลต่อแนวโน้มการเติบโตของการดำเนินงานจากปัจจัยลบที่มีมากและส่งผลกระทบให้การดำเนินงานอาจไม่สามารถเติบโตได้อย่างที่คาด แต่หากผลตอบแทนเงินปันผลที่สูงราว 6-7% ต่อปี ยังประคองราคาหุ้นไว้ได้ในระดับหนึ่ง อีกทั้งยังมีส่วนเพิ่มหากได้คำสั่งซื้อเพิ่มขึ้น แนะนำ “ซื้อ” แต่ปรับราคาพื้นฐานปี 2562 ลงเหลือ 15.30 บาทและปรับ P/E ลงเหลือ 10 เท่าสะท้อนการดำเนินงานที่อาจไม่โตอย่างที่เคยคาด
…
ผู้ถือหุ้นรายใหญ่
รายชื่อกรรมการ